湘妃列女操
作者：鮑溶
朝代：唐

paragraphs: 有虞夫人哭虞后，淑女何事又傷離，竹上淚跡生不盡。
寄哀雲和五十絲，雲和終奏鈞天曲。
乍聽寶琴遙嗣續，三湘測測流急綠。
秋夜露寒蜀帝飛，楓林月斜楚臣宿。
更疑川宮日黃昏，闇攜女手殷勤言。
環珮玲瓏有無間，終疑既遠雙悄悄。
蒼梧舊雲豈難召，老猨心寒不可嘯。
目眄眄兮意蹉跎，魂騰騰兮驚秋波。
曲一盡兮憶再奏，衆弦不聲且如何。